b'\n_START_ARTICLE_\nIlse Koch\n_START_PARAGRAPH_\nIlse Koch (o.s. Kohler, 22. syyskuuta 1906 \xe2\x80\x93 1. syyskuuta 1967) oli Buchenwaldin ja my\xc3\xb6hemmin Maidanekin keskitysleirin komentajan Karl Otto Kochin vaimo ja SS-Oberaufseherin._NEWLINE_Ilse Koch on tullut tunnetuksi muun muassa otettuaan muistoja teloitettujen vankien tatuoinneista. H\xc3\xa4nen kerrotaan my\xc3\xb6s teett\xc3\xa4neen vankien nahasta lampunvarjostimia \xe2\x80\x93 tarinalle ei ole olemassa varmoja todisteita, mutta h\xc3\xa4nen tiedet\xc3\xa4\xc3\xa4n k\xc3\xa4ytt\xc3\xa4neen ihmisp\xc3\xa4it\xc3\xa4 ruokap\xc3\xb6yd\xc3\xa4n koristeina. H\xc3\xa4n sai lempinimen \xe2\x80\x9dBuchenwaldin noita\xe2\x80\x9d (Die Hexe von Buchenwald) sadistisesta julmuudestaan vankeja kohtaan. H\xc3\xa4nell\xc3\xa4 oli partaterin varustettu ruoska, jota h\xc3\xa4n k\xc3\xa4ytti valvomiinsa naisvankeihin._NEWLINE__NEWLINE_Sodan j\xc3\xa4lkeen 1947 liittoutuneet tuomitsivat Kochin elinkautiseen vankeuteen, joka muutettiin my\xc3\xb6hemmin nelivuotiseksi vankeudeksi todistusten ep\xc3\xa4varmuuden vuoksi. Yhdysvaltain miehitysalueen sotilaskuvern\xc3\xb6\xc3\xb6ri Lucius D. Clay totesi ettei ollut vakuuttavia todisteita siit\xc3\xa4, ett\xc3\xa4 Koch olisi valinnut vankeja tuhottavaksi tatuointien vuoksi tai ett\xc3\xa4 Koch olisi pit\xc3\xa4nyt hallussaan ihmisihon palasia. My\xc3\xb6s ihmisihosta v\xc3\xa4itetysti tehdyt lampunvarjostimet todettiin vuohennahasta valmistetuksi: _NEWLINE_"(Saksalainen journalisti) oli kirjoittanut, ett\xc3\xa4 (Kochilla) oli kotonaan ihmisennahasta valmistettuja lampunvarjostimia. Ja t\xc3\xa4m\xc3\xa4 esiteltiin oikeudessa, jossa absoluuttisesti todistettiin lampunvarjostinten olevan vuohennahkaa." _NEWLINE_Heti vapautumisen j\xc3\xa4lkeen h\xc3\xa4net pid\xc3\xa4tettiin, ja saksalainen oikeus tuomitsi h\xc3\xa4net uudelleen elinkautiseen Saksan kansalaisten surmaamisesta. H\xc3\xa4n teki vuonna 1967 itsemurhan Aichachin vankilassa.'